Hilsen fra Spejdercheferne - Baptistspejderne
Du er her: Hjem / Hilsen fra Spejdercheferne
Hilsen fra Spejdercheferne
Korpsnyt | 25. November 2019
Kære spejdervenner
I kan her læse om nogle af de ting, der er sket i vores korps siden sommerferien, og om nogle af de ting, som vi glæder os til i den kommende tid.
Sensommeren og efteråret i korpset har budt på en masse godt spejderarbejde, både i kredse, divisioner og i korpset. Vi har haft en gruppe baptistspejdere med på WAGGGS’ og WOSM’s Europakonference i Kroatien. WAGGGS og WOSM er henholdsvis pigernes og drengens internationale spejderorganisationer, som alle spejdere i verden er medlem af. Engagementet i det internationale samarbejde er vigtigt for os, og derfor er vi glade for, at vi havde en stærk delegation afsted til Europakonference.
Siden sommer har der også været flere velbesøgte arbejdsweekender på Øksedal, vi har afholdt Jota/Joti og udbudt et inspirationskursus kaldet PLUS til voksne førere.
Ud over de spændende ting er der 3 nye, markante tiltag i korpset, som vi vil nævne:
Det første store tiltag er, at vi har ansat to nye projektmedarbejdere. Arbejdet med deres ansættelse har været en stor del af vores arbejde i Korpsrådet i løbet af efteråret.
Det er med stor glæde, at vi bød Alberte Westergaard og Lise Melkær Andersen velkommen 1. oktober. De har de seneste måneder startet arbejdet med udvikle nyt programstof med udgangspunkt i KFUM-spejdernes ‘Paletten’. Det er fortsat en stor opgave, som ligger foran dem, men allerede på fællesudvalgsweekenden i oktober viste de, at de er et stærkt team.
Læs mere: Lise og Alberte præsenterer, hvem de er, og hvad de skal lave
Hvis du vil høre mere om Alberte og Lises arbejde, kan du tage med på Dialogdag i januar, hvor de fortæller om, hvor langt de er nået.
Læs mere: Deltag i Dialogdag 2020
Baptistspejderevent
Det andet tiltag var vores event i september. Det var en fantastisk god følelse at møde 250 glade Baptistspejdere i Odense Zoo, da der i september var det første Baptistspejderevent nogensinde. Det var en god dag med glade spejdere, hvor vi kunne vise, at vi arbejder ud fra værdierne Ansvar, Respekt og Mod.
Det var første gang, vi samlede hele korpset en enkelt dag. Der er plads til forbedringer af konceptet, men det ændrer ikke på glæden ved at vi kunne samles og opleve fællesskabet i korpset.
Ny korpsbutik
Den tredje nye ting som blev lanceret i dette halvår, er samarbejdet med 55°Nord, som nu driver vores Korpsbutik. Det har været en lang proces med at finde den rette løsning og lave den rette aftale. I Korpsrådet har vi arbejdet på en holdbar løsning, siden vi besluttede at lukke korpskontoret i Aalborg . Stor tak skal lyde til Annette Olesen og holdet omkring hende, som har hjulpet med at drive butikken frivilligt, indtil den rette løsning kom på plads. Og velkommen til alle Baptistspejdere i 55°Nord.
Læs mere: Besøg Korpsbutikken.dk
Fremtiden: Centerlejr 2020, Førerstævne på Ungdomsøen og Spejdernes Lejr 2022
I det nye år glæder vi os til at samles til to store ting. Først er det årets Førerstævne, som bliver afholdt på Ungdomsøen. Der skal der være valg til korpsrådet, og da vi allerede ved, at flere ønsker at stoppe efter mange års virke, vil der være brug for nye kræfter til at stille op til korpsrådet. Så vi ser frem til at samles og vælge et stærkt korpsråd, som kan lede Baptistspejderne i de næste 2 år.
Læs mere: Er du det nye korpsrådsmedlem?
Ud over førerstævne, er der også Centerlejr 2020 på Øksedal. Det er altid dejligt at samles på Øksedal, og vi håber at alle kredse og spejdergrupper fra andre korps, har lyst til at deltage på lejr i uge 28. Det bliver også her, vi fejrer korpsets 90 års jubilæum, som jo i sig selv er en væsentligt milepæl.
Læs mere: Find al information om Centerlejr 2020
Og så glæder vi os til at være en del af planlægningen af Spejdernes Lejr 2022, som bliver afholdt i Hedeland ved Roskilde med deltagelse fra alle spejderkorps i Danmark. Det bliver helt sikkert endnu en uforglemmelig oplevelse.
Med disse ord vil vi på Korpsrådets vegne ønske jer alle en glædelig jul og et godt nytår. Vi glæder os til at møde jer ude i spejderlandet i det nye år.
Majvi og Mikkel